b'\n_START_ARTICLE_\nRevmakirurgi\n_START_PARAGRAPH_\nRevmakirurgien er et fagfelt innenfor ortopedien som retter seg s\xc3\xa6rlig mot operativ behandling av pasienter med revmatiske sykdommer. Form\xc3\xa5let med inngrepene er \xc3\xa5 begrense sykdomsaktivitet, lindre smerte og bedre funksjon._NEWLINE_Revmakirurgiske inngrep kan deles i to hovedgrupper. Det ene er tidlige synovektomier der den betente leddhinnen blir fjernet for \xc3\xa5 hindre spredning og stoppe \xc3\xb8deleggelse. Den andre hovedgruppen er s\xc3\xa5kalte korrigerende inngrep, dvs. inngrep som gj\xc3\xb8res etter at \xc3\xb8deleggelsene har funnet sted.\n_START_SECTION_\nHistorisk utvikling\n_START_PARAGRAPH_\nRevmakirurgien oppsto i samarbeidet mellom revmatologer og ortopediske kirurger ved revmatismesenteret i Heinola, Finland, p\xc3\xa5 1950-tallet._NEWLINE_Det ble i 1970 ansl\xc3\xa5tt at minst 50% av pasientene med revmatiske sykdommer hadde behov for revmakirurgi som en integrert del av behandlingen. Revmakirurgi ble p\xc3\xa5 det tidspunktet praktisert ved Oslo Sanitetsforenings Revmatismesykehus, Haugesund Sanitetsforenings Revmatismesykehus, S\xc3\xb8rlandets Revmatismesykehus og (delvis) Telemark Sentralsykehus i Skien._NEWLINE_Rundt tusen\xc3\xa5rsskiftet skiftet fokuset for behandling av pasienter med revmatisk sykdom slik at medikamentell behandling etter hvert ble dominerende, mens kirurgiske inngrep ble foretatt langt sjeldnere. \xc3\x85 opprettholde rekruttering til fagfeltet har samtidig v\xc3\xa6rt en utfordring.'